**DIPS** (Distribuert Informasjons- og Pasientdatasystem i Sykehus) er en programvare og et norsk aksjeselskap som er eid av Awilhelmsen, Diakonhjemmet Sykehus og de ansatte. DIPS har nærmere 400 medarbeidere med hovedkontor i Bodø, avdelingskontorer i Oslo, Bergen, Straume, Trondheim og Tromsø.

Historikk
---------

### Oppstarten

Utviklingen av programvaren DIPS ble startet av Tor Arne Viksjø ved IT-avdelingen på Nordland Sentralsykehus i 1987. Det ble senere etablert et utviklingssamarbeid med andre interesserte sykehus som også tok i bruk programvaren. DIPS ble etablert som et frittstående aksjeselskap i 1997.

DIPS AS ble etter hvert den største leverandøren av e-helsesystemer for helsevesenet i Norge. Programvaren omfatter blant annet elektronisk pasientjournal, pasientadministrative systemer samt ulike løsninger for samhandling mellom aktørene i helsevesenet. DIPS AS har[*når?*] konsern- og rammeavtaler med Helse Sør-Øst RHF, Helse Vest RHF og Helse Nord RHF samt en rekke private sykehus. Programvaren DIPS brukes i dag[*når?*] ved mer enn 35 norske sykehus. I tillegg benyttes[*når?*] DIPS Multimedia ved Odense Universitetshospital i Danmark og Länssykehuset Ryhov i Sverige.

### Alvorlige tekniske problemer (2014)

I 2014 ble det avdekket alvorlige feil ved DIPS. Den norske legeforening gjennomførte da en undersøkelse blant sine medlemmer, der 2244 sykehusleger responderte om sine erfaringer med de elektroniske pasientjournalene i DIPS. Blant annet oppga over 90 prosent av respondentene at de ble «hindre(t) i jobben på grunn av problemer med den elektroniske pasientjournalen».

### Oppkjøp av ACOS Levekår (2018)

I 2018 ble ACOS Levekår kjøpt av DIPS-konsernet, og det nye forretningsområdet har fått navnet DIPS Front.

### Alvorlig feil (2022)

Høsten 2022 ble det oppdaget at en alvorlig feil i DIPS hadde medført at over 2000 pasienter hadde fått oppført feil diagnose i sine respektive journaler.

Utmerkelser
-----------

DIPS AS har blitt tildelt følgende utmerkelser og priser:

* Medlem av Microsofts World-Wide ISV Partner Advisory Counsil (1 av 19 i verden) i perioden 2007–2008.
* NHO Nordlands Nyskapningspris 2007
* Ble en av de beste vekstbedriftene i Nordland som Gaselle i Dagens Næringsliv i 2004, 2005, 2010 og 2011.
* Har vært med på Deloitte Fast 50 rankingliste for Norge og Fast 500 for Europa som raskest voksende teknologibedrift årene 2004, 2005, 2006 og 2010.
* Tandbergprisen 2005: Innovasjonspris i Bodø
* Adm. dir. Tor Arne Viksjø vant kåringen av Entrepreneur of the Year, Region Nord i 2010
* Norges mest respekterte bedrift, «Growing Star» under Virke-konferansen 2014

Referanser
----------

1. ↑  «Dips svarer på massiv kritikk: - Vi må tåle at det stilles spørsmål». *Nord24* **(norsk)**. 10. desember 2014. Besøkt 8. august 2023.
2. ↑  «Lanserer DIPS Front». Arkivert fra originalen 25. mars 2020. Besøkt 25. mars 2020.
3. ↑  «Helse Nord rammet: Pasienter har fått feil diagnose i journalen». *Nordlys* **(norsk)**. 19. september 2022. Besøkt 8. august 2023. «En feil i journalsystemet Dips har gjort at nær 2000 pasienter har fått oppført feil diagnose i sine pasientjournaler. Det melder NRK mandag. | Feilen har ført til at diagnoser har blitt ført på feil pasient. For Helse Nord gjelder dette 940 pasienter. | Feilen har rammet helseforetak i Helse Nord og Helse Vest. Feilen skjer når de som fører inn opplysninger har oppe to faner samtidig i programmet.»

Eksterne lenker
---------------

* Selskapets nettsted
* Entrepreneur of the Year, Region Nord
* Tandbergprisen[*død lenke*]